Det er en alarmerende udvikling, at mange nordjyder dropper tandlægen på grund af de voldsomme prisstigninger, advarer tandlæge.

Inflationen og energikrisen kan mærkes på pengepungen, og det betyder, at besøget hos tandlægen bliver udskudt. Det er konklusionen i en rundspørge fra Tandlægeforeningen, som fremhæver Nordjylland som den region, hvor flest udskyder deres tandeftersyn. - Det er rigtig vigtigt at få kigget på sine tænder regelmæssigt, så vi kan få stoppet eventuelle problemer i opløbet, siger tandlæge Troels Barkholt, der også er formand for Tandlægeforeningen i Nordjylland. - Hvis man går og udskyder de regelmæssige eftersyn i et par år, så kan man risikere at komme tilbage og have et alvorligt paradentose-problem, siger han. Fra hans bord er der ingen tvivl om, hvorfor tandlægerne oplever, at patienterne ikke kommer lige så regelmæssigt, som de plejer: Økononien er blevet stram i husholdningerne, og så bliver tandlæge noget, som mange ganske enkelt skærer fra. - Jeg havde en patient i formiddags, som var flyttet for at få et større rådighedsbeløb. Og så kunne hun endelig få lavet sine tænder, siger Troels Barkholt. Krisen kraser, og tænderne må vente Inflationen har danset omkring 10 procent i efteråret, og for mange husstande er varmepriserne eksploderet siden sommer. Ifølge Tandlægeforeningens rundspørge, som blev foretaget i december, oplever 73 procent af tandlægerne i Region Nordjylland en stigning i antallet af patienter, der melder afbud eller udskyder en behandling. Det kan dog give bagslag. For hvis først hullerne i tænderne udvikler sig, eller visdomstænderne skaber store betændelsestilstande - ja, så kan blive i sidste ende blive langt, langt højere. Det var også holdningen, da TV2 Nord onsdag eftermiddag fangede flere nordjyder på gaden i Aars. - Jeg vil ikke udskyde behandlingen. Det bliver bare dyrere, hvis jeg dropper at komme til tandlæge den ene gang om året, siger Martin Skammeritz. - Det er dumt ikke at få passet sine tænder, for det bliver dyrt i sidste ende, siger Tobias Fredsgaard Poulsen.